459/2020

Útdráttur

J, sem var skiptastjóri í þrotabúi A, krafðist þess að héraðsdómari viki sæti í aðfinnslumáli sem rekið var gegn honum á grundvelli 76. gr. laga nr. 21/1991 um gjaldþrotaskipti o.fl. Í úrskurði Landsréttar kom fram að aðeins væri unnt að grípa til aðhalds og eftirlitsúrræða 76. gr. laga nr. 21/1991 á meðan á gjaldþrotaskiptum stæði. Þar sem skiptum á þrotabúi A hefði lokið 14. júlí 2020 yrði aðfinnslumáli gegn J á grundvelli þeirrar lagagreinar ekki fram haldið. Í ljósi þess hefði J ekki lengur lögvarða hagsmuni af úrlausn málsins. Var málinu því vísað frá Landsrétti.

Úrskurður Landsréttar

Landsréttardómararnir A-kk-nf E. J-kk-nf, E-kk-nf J-kk-nf og R-kvk-nf H-kvk-nf kveða upp úrskurð í máli þessu.

Málsmeðferð og dómkröfur aðila

1 Sóknaraðili skaut málinu til Landsréttar með kæru 16. júlí 2020. Kærður er úrskurður Héraðsdóms Reykjavíkur 7. júlí 2020 í málinu nr. Æ[…]/2020 þar sem hafnað var kröfu sóknaraðila um að D-kk-nf K-kk-nf héraðsdómari viki sæti í aðfinnslumáli á grundvelli 76. gr. laga nr. 21/1991 um gjaldþrotaskipti o.fl. gegn sóknaraðila. Kæruheimild er í 1. mgr. 179. gr. laga nr. 21/1991.

2 Sóknaraðili krefst þess að fyrrgreind krafa hans verði tekin til greina.

3 Varnaraðili lét málið ekki til sín taka hér fyrir dómi.

Niðurstaða

4 Málsatvikum er lýst í hinum kærða úrskurði. Eins og þar greinir boðaði héraðsdómari meðal annars sóknaraðila, sem var skiptastjóri í þrotabúi A, á sinn fund þar sem dómarinn taldi fram komnar upplýsingar um að framferði hans í starfi sem skiptastjóri þrotabúsins kynni að vera aðfinnsluvert, sbr. 2. málslið 1. mgr. 76. gr. laga nr. 21/1991. Héraðsdómari mun hafa tekið málið upp að eigin frumkvæði eftir að hafa fengið upplýsingar frá lögmanni þrotamanns um að framferði sóknaraðila kynni að vera aðfinnsluvert.

5 Á fundi 30. júní 2020 setti sóknaraðili fram kröfu um að héraðsdómari viki sæti í aðfinnslumálinu sökum vanhæfis. Þeirri kröfu sóknaraðila var hafnað með hinum kærða úrskurði. Meðal nýrra gagna sem lögð hafa verið fyrir Landsrétt er endurrit skiptafundar fyrrgreinds þrotabús um frumvarp til úthlutunargerðar, samþykkt úthlutunargerð og tilkynning sóknaraðila, sem skiptastjóra þrotabúsins, til Héraðsdóms Reykjavíkur um skiptalok. Kemur þar fram að skiptum á þrotabúinu hafi lokið 14. júlí síðastliðinn.

6 Í 76. gr. laga nr. 21/1991 er að finna heimildir héraðsdómara til aðhalds og eftirlits með störfum skiptastjóra og fyrirmæli um hvernig staðið verði að því að víkja honum úr starfi. Samkvæmt 1. mgr. þeirrar lagagreinar er þeim sem á kröfu á hendur þrotabúi heimilt, meðan á gjaldþrotaskiptum stendur, að bera upp skriflegar aðfinnslur um störf skiptastjóra við héraðsdómara sem hefur skipað hann. Komi slíkar aðfinnslur fram eða berist héraðsdómara með öðrum hætti vitneskja um að framferði skiptastjóra í starfi kunni að vera aðfinnsluvert skal hann kveðja skiptastjóra á sinn fund, og eftir atvikum þann sem hefur haft uppi aðfinnslur, til að tjá sig um málefnið. Í 2. og 3. mgr. 76. gr. er svo kveðið á um til hvaða úrræða héraðsdómari geti gripið.

7 Til aðhalds og eftirlitsúrræða 76. gr. laga nr. 21/1991 er aðeins unnt að grípa meðan á gjaldþrotaskiptum stendur. Þar sem skiptum á þrotabúinu lauk 14. júlí 2020 verður aðfinnslumáli gegn sóknaraðila á grundvelli þeirrar lagagreinar ekki fram haldið. Í ljósi þess hefur sóknaraðili ekki lengur lögvarða hagsmuni af því að hinn kærði úrskurður komi til endurskoðunar. Er málinu því vísað frá Landsrétti.

Úrskurðarorð:

Máli þessu er vísað frá Landsrétti.